 NA SHABAN MAKOKHA HUENDA uongozi katika Kaunti ya Kakamega ukaathirika baada ya Gavana, Seneta na Mbunge Mwakilishi kuanza kujitosa katika kinyang’anyiro cha mapema cha ugavana. Kampeni za watatu hao – Seneta Boni Khalwale, Mbunge Mwakilishi Elsie Muhanda na Gavana Fernandes Barasa – zimeibua maswali mengi ikizingatiwa kuwa ni mwaka mmoja tangu walipoingia afisini. Huku raia wakitarajia kuwa viongozi hawa watatumia muda wao mwingi kutekeleza miradi ya mipango ya maendeleo waliyoahidi wakati wa kampeni za kuelekea Uchaguzi Mkuu wa Agosti 9, 2022, wao wanashiriki katika vita vya ubabe wa kisiasa. Kuna hofu pia huenda hali hiyo ikaathiri shughuli za utoaji huduma katika Serikali ya Kaunti ya Kakamega. Dkt Khalwale na Bi Muhanda wanaelekeza kidole cha lawama kwa Gavana Barasa wakimlaumu kwa kufeli kutekeleza miradi ya maendeleo. Hii ni licha ya kwamba gavana huyo amekuwa akizunguka huku na kule katika kaunti ya Kakamega akizindua miradi. “Kwa muda wa mwaka mmoja ambapo Barasa amekuwa afisini, hakujakuwa na mradi wowote wa manufaa ambao wamezindua isipokuwa barabara inayoelekea nyumbani kwake Matungu na nyingine katika eneo la Khaunga.” “Tunamwona akizunguka huku na kule akidai kuzindua miradi ya maendeleo lakini hatuoni chochote. Ni miradi ipi hii ambayo Barasa amekuwa akizindua ambayo hatuoni?” akauliza Seneta Khalwale. Gavana huyo na Seneta walitofautiana majuma mawili yaliyopita Dkt Khalwale alipomtaka Barasa kuhamisha Sh387 milioni zilizotengewa kiwanda cha majani chai cha Madala katika eneo la Shinyalu ili zitumike kulipa fidia familia zitakazohamishwa kutoa nafasi kwa upanuzi wa uwanja mdogo wa ndege wa Kakamega. Dkt Khalwale alisema kuwa familia hizo ziko tayari kuondoka lakini zinasubiri serikali ya kaunti kuwawezesha kupata mahala mbadala pa kujengea makazi kwa kuwalipa fidia. “Rais alizuru hapa Kakamega, alikuambia (Barasa) kwamba suala la kupatikana kwa ardhi ya kutumika katika upanuzi wa uwanja wa ndege liko chini yako. Na ulipaswa kulishughulikia, na uliahidi kufanya hivyo.” “Kwa usaidizi wa Wabunge Fred Ikana (Shinyalu) na Benard Shinali (Ikolomani) tumekurahisishia mambo kwa kuwashawishi watu wetu kuunga mkono upanuzi wa uwanja wa ndege, na wamekubali na wako tayari kuondoka. Hata hivyo, nimejaribu kukufikia ndani ya wiki mbili zilizopita lakini sijaweza kukupata,” Seneta Khalwale akalalamika. Lakini Bw Barasa amemlaumu Khalwale kwa kufeli kuelewa taratibu kuhusu namna serikali huendeshwa. Alisema suala la ulipaji fidia kwa ardhi ya upanuzi wa uwanja mdogo wa ndege wa Kakamega liko chini ya serikali ya kitaifa bali si serikali yake. Bi Muhanda kwa upande wake, alidai kuwa Gavana Barasa amefeli kulainisha shughuli katika sekta ya afya, akisema vituo vya afya viko katika hali mbaya. Hii, anasema, ni licha ya serikali ya kitaifa kutoa fedha kwa serikali za kaunti kwa wakati.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  